Лъчезар Станчев
Новата книжка

chitanka.info

Някога живели две братлета,

биели се те като петлета.

Купила им нова книжка мама.

— Да я прочетете, рекла, двама.

Тя излязла, а пък те се сбили,

почнали да дърпат с всички сили.

— Ти си малък, остави я, Владе!

— Не, на мене мама я подаде!

Теглили я, книжката съдрали,

хвърлили я, цяла на парцали.

Върнала се майка им. — Кажете,

що се случи, кой от вас я чете?

Що научихте от тая книжка?

Двамата отвърнали с въздишка:

„Някога живели две братлета,

биели се те като петлета.

Купила им нова книжка мама.

— Да я прочетете, рекла, двама.

Тя излязла…“. И така нататък,

тук ще свърша, за да бъда кратък.

Вие разкажете я до края,

приказката, както аз я зная,

приказката-въртележка,

приказката — тъжна смешка.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.